### NN 157/2025 (30.12.2025.), Odluka o izmjenama uvjeta kredita po Kreditnom programu zapošljavanja razvojačenih pripadnika Hrvatske vojske

VLADA REPUBLIKE HRVATSKE

2363

Na temelju članka 8. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 23. prosinca 2025. donijela

ODLUKU

O IZMJENAMA UVJETA KREDITA PO KREDITNOM PROGRAMU ZAPOŠLJAVANJA RAZVOJAČENIH PRIPADNIKA HRVATSKE VOJSKE

I.

Ovom Odlukom omogućava se i uređuje način odobravanja reprograma, otpisa, kao i jednokratne otplate uz popust, kredita odobrenih po Kreditnom programu zapošljavanja razvojačenih pripadnika Hrvatske vojske, koji provodi Hrvatska banka za obnovu i razvitak (u daljnjem tekstu: HBOR) na temelju Ugovora o obavljanju poslova u ime i za račun, zaključenog s Ministarstvom financija 14. lipnja 1996.

II.

(1) Pravo na podnošenje zahtjeva sukladno ovoj Odluci, imaju svi korisnici kredita kojima je odobren kredit po Kreditnom programu zapošljavanja razvojačenih pripadnika Hrvatske vojske.

(2) Korisnicima kredita koji podnesu zahtjev za odobravanje reprograma, otpisa, kao i jednokratne otplate kredita uz popust obustavljaju se sve aktivnosti poduzete za naplatu potraživanja.

III.

(1) Jednokratna otplata kredita iz točke I. ove Odluke se odobrava na zahtjev korisnika uz otpis zatezne kamate u cijelosti te 80 % popusta na preostali dug, glavnicu i redovnu kamatu.

(2) Zahtjev za jednokratnom otplatom kredita, korisnik kredita podnosi poslovnoj banci putem koje je i realizirao kredit.

(3) Korisnici kredita koji podnesu zahtjev za jednokratnom otplatom zaključit će s poslovnim bankama dodatak ugovoru o kreditu.

(4) Jednokratnom otplatom iz stavka 1. ove točke, kredit se smatra otplaćenim.

IV.

(1) Korisnicima kredita odobrava se reprogram kredita pod sljedećim uvjetima:

– dospjele zatezne kamate otpisuju se u cijelosti

– reprogramiraju se dospjela i nedospjela potraživanja sa stanjem na dan 30. lipnja 2004.

– odobrava se popust od 70 % na preostali dug, glavnicu i redovnu kamatu

– razdoblje otplate iznosi do 5 godina, uključujući poček od jedne godine, a može se zatražiti kraće razdoblje otplate kredita u mjesečnim, tromjesečnim ili polugodišnjim ratama i

– na reprogramirani dio duga po kreditu obračunavat će se redovna kamata iz osnovnog ugovora o kreditu, a zatezna kamata u visini zakonom propisane.

(2) Reprogram kredita može se odobriti i korisnicima kredita koji su već realizirali reprogram kredita temeljem prethodnih odluka o izmjenama uvjeta kredita po Kreditnom programu zapošljavanja razvojačenih pripadnika Hrvatske vojske.

(3) Potraživanja s osnova glavnice kredita koje je korisnik kredita podmirio temeljem ugovora o kreditu i eventualnim dodacima istom, umanjit će se za do sada izvršene uplate, ali samo do visine glavnice kredita.

(4) Zahtjev za reprogram kredita, korisnik kredita podnosi poslovnoj banci putem koje je i realizirao kredit.

(5) Korisnici kredita koji podnesu zahtjev za reprogram kredita i prihvate uvjete iz stavka 1. ove točke, uključujući one koji su realizirali reprogram kredita na temelju prehodnih odluka o izmjenama uvjeta kredita po Kreditnom programu zapošljavanja razvojačenih pripadnika Hrvatske vojske, zaključit će s poslovnim bankama dodatak ugovoru o kreditu.

(6) U slučaju iz stavka 5. ove točke u privitku dodatka ugovora o kreditu prilaže se obična zadužnica, kao instrument osiguranja povrata kredita, a za korisnike kredita koji su prethodno već realizirali reprogram kredita prema odlukama o izmjenama uvjeta kredita po Kreditnom programu zapošljavanja razvojačenih pripadnika Hrvatske vojske, instrument osiguranja povrata kredita dostavljen uz prethodno zaključen dodatak ugovoru o kreditu zadržava se i nadalje ima pravni učinak.

V.

Svakom korisniku kredita otpisat će se potraživanje uz ispunjenje najmanje jednog od sljedećih uvjeta:

– smrt korisnika kredita ili brisanje korisnika kredita iz javnih registara i upisnika

– djelomični ili potpuni gubitak radne sposobnosti korisnika kredita

– težak socijalni položaj korisnika kredita – nedovoljni uvjeti za egzistenciju odnosno da novčani prihodi u prethodnoj kalendarskoj godini prije podnošenja zahtjeva, mjesečno po članu zajedničkog kućanstva iznose manje od 80 % od utvrđene proračunske osnovice sukladno Zakonu o izvršavanju Državnog proračuna Republike Hrvatske

– prirodna nepogoda koja je prouzročila štetne posljedice za korisnika i članove njegova zajedničkog kućanstva ili

– navršenih 50 godina života u trenutku podnošenja zahtjeva.

VI.

(1) Uvjeti za otpis potraživanja dokazuju se dokumentacijom, i to za:

– smrt – izvod iz knjige umrlih

– brisanje iz javnih registara ili upisnika – izvadak iz javnog registra ili upisnika

– djelomični ili potpuni gubitak radne sposobnosti korisnika kredita – rješenje Hrvatskog zavoda za mirovinsko osiguranje

– težak socijalni položaj – potvrda Ministarstva financija, Porez­ne uprave o visini dohotka i primitaka u godini koja prethodi godini u kojoj se podnosi zahtjev za otpis potraživanja za sve članove kućanstva starije od 15 godina, izjava o sastavu kućanstva ovjerena kod javnog bilježnika, preslika osobne iskaznice svih članova kućanstva

– prirodne nepogode koje su prouzročile štetne posljedice za korisnika i članove njegova zajedničkog kućanstva – dokaz o prirodnoj nepogodi – potvrda nadležnog tijela lokalne ili regionalne samouprave ili odluka o proglašenju prirodne nepogode na određenom području s popisom mjesta, zapisnik o šteti

– navršenih 50 godina života – izvod iz knjige rođenih.

(2) Prilikom razmatranja zahtjeva za otpis potraživanja, povjerenstvo iz točke VII. stavka 4. ove Odluke može koristiti sve dostupne evidencije podataka nadležnih institucija i prema potrebi zatražiti dodatnu dokumentaciju od korisnika kredita radi provjere ispunjavanja uvjeta za otpis.

VII.

(1) Zahtjev za otpis potraživanja, uz odgovarajuću dokumentaciju iz točke VI. ove Odluke, korisnik kredita podnosi ministarstvu nadležnom za hrvatske branitelje.

(2) Ukoliko korisnik kredita nije u mogućnosti osobno podnijeti zahtjev za otpis potraživanja, zbog smrti, radne nesposobnosti, bolesti, starosti ili drugih opravdanih okolnosti, isto mogu učiniti nasljednici, članovi obitelji korisnika kredita i jamci.

(3) Zahtjev za otpis potraživanja, u slučaju kada je ispunjen uvjet navršenih 50 godina života, smrt korisnika kredita ili brisanja korisnika kredita iz javnog registra ili upisnika, može podnijeti i poslovna banka.

(4) Zahtjev za otpis potraživanja s priloženom dokumentacijom razmatrat će stručno povjerenstvo koje imenuje ministar nadležan za hrvatske branitelje.

VIII.

(1) Daje se suglasnost Ministarstvu financija da, za korisnike kredita za koje povjerenstvo iz točke VII. stavka 4. ove Odluke utvrdi ispunjavanje najmanje jednog od uvjeta iz točke V. ove Odluke, otpiše preostala potraživanja te o tome obavijesti HBOR koji će o tome obavijestiti poslovne banke.

(2) Sukladno stavku 1. ove točke izvršit će se otpis za sve korisnike kredita uz ispunjenje uvjeta propisanih ovom Odlukom.

IX.

(1) Zadužuje se HBOR da u roku od 15 dana od dana stupanja na snagu ove Odluke, dostavi poslovnim bankama obavijest:

a) da su dužne izvijestiti korisnike kredita o mogućnostima jednokratne otplate, reprograma ili otpisa kredita sukladno ovoj Odluci

b) da su dužne redovito pratiti i najmanje jednom mjesečno utvrditi mogućnosti postupanja sukladno točki VII. stavku 3. ove Odluke.

(2) Poslovne banke dužne su redovito, a najmanje jednom mjesečno, izvještavati HBOR o rezultatima poduzetih aktivnosti sukladno stavku 1. podtočki b) ove točke.

(3) HBOR je dužan redovito poduzimati aktivnosti vezano uz praćenje postupanja poslovnih banaka sukladno stavku 1. ove točke.

X.

(1) Korisnicima koji su jednokratnu otplatu izvršili prema Odluci o izmjenama uvjeta kredita po Kreditnom programu zapošljavanja razvojačenih pripadnika Hrvatske vojske (»Narodne novine«, broj 102/15.), kredit se smatra otplaćen bez donošenja posebne odluke o otpisu.

(2) Postupci započeti do stupanja na snagu ove Odluke dovršit će se prema odredbama ove Odluke.

XI.

Danom stupanja na snagu ove Odluke prestaje važiti Odluka o izmjenama uvjeta kredita po Kreditnom programu zapošljavanja razvojačenih pripadnika Hrvatske vojske (»Narodne novine«, broj 102/15.).

XII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/554
 Urbroj: 50301-29/37-25-2
 Zagreb, 23. prosinca 2025.

Predsjednik
 mr. sc. Andrej Plenković, v. r.